runetrust/blame-folketinget-dk huggingface dataset:
Sofie Lippert (SF), 2023-05-16:
Når jeg siger, at jeg ikke mener, at man skal forbyde alt det, man ikke kan lide, så er det, fordi jeg mener, at forbud er noget, vi skal bruge varsomt.
Jeg mener, at vi skal bruge forbud til at sikre folk imod ting, der gør skade på dem.
Det er derfor, vi mener, at nogle ting skal forbydes.
Jeg mener ikke, at kønsopdelt svømning i sig selv er noget, der gør skade på nogen.
Der kan ligge nogle ting bagved, og det er vigtigt, at de strukturelle ting, der ligger bagved, er noget, vi undersøger og arbejder med, men jeg mener ikke, at vi kommer til et punkt, hvor det er meningsfuldt at tage det værktøj i brug helt og konsekvent at forbyde, at lokale svømmehaller, kommunale svømmehaller, arrangerer svømning, hvor der af den ene eller anden årsag kun er det ene køn til stede.
Jeg mener, vi skal bekæmpe den sociale kontrol, ikke bare den kønsopdelte svømning, som er et symptom på det.
Kim Edberg Andersen (NB), 2023-05-16:
Ordføreren fortsætter bare med at sige, og det er selvfølgelig også highroad, at vi forbyder kun ting, hvor det går ud over nogen, hvorefter ordføreren siger, at social kontrol selvfølgelig går ud over nogen, men at det skal vi ikke forbyde.
Så jeg bliver bare nødt til at sige, at det er lidt et spørgsmål om, hvordan man ser problemstillingen.
Jeg køber fuldstændig ind på, at SF synes, at det her er en træls debat og det derfor er rart at skyde den til hjørne med kommunerne.
Såfremt regeringen kommer med et forslag, fordi de finder et hav af svømmehaller eller i hvert fald flere svømmehaller end dem, som de kan blive enige om er en god ting, vil SF så til den tid kunne stemme for, at det er noget, som vi rent principielt skal stemme for i Folketinget, og vil SF så være med til på baggrund af det udmærkede forslag fra ministeren inden jul at sikre, at kønsopdelte svømmehaller skal være forbudt i Danmark?
Sofie Lippert (SF), 2023-05-16:
Jeg er selvfølgelig imod social kontrol.
Jeg bilder mig bare ikke ind, at vi ved at afskaffe kønsopdelt svømning overhovedet på nogen måde har fået mindre social kontrol i Danmark.
Det tror jeg er meget naivt.
Som sagt mener jeg, at kønsopdelt svømning i nogle tilfælde, i hvert fald i de tilfælde, som er årsagen til, at Dansk Folkeparti har valgt at fremsætte det her forslag, jo er et symptom på social kontrol.
Og ja, i SF er vi klar til at bekæmpe social kontrol, men fordi jeg ikke er af den overbevisning, at en afskaffelse af kønsopdelt svømning vil befri en eneste kvinde fra social kontrol, tror jeg ikke, at det er vejen, vi skal gå ned ad.
Jeg tror, at ordføreren for forslagsstillerne har ret i, at i nogle af de tilfælde, hvor vi ser kønsopdelt svømning, handler det om kulturelle og religiøse særhensyn.
I nogle tilfælde handler det måske om det, jeg peger på i min ordførertale, nemlig at der kan være andre årsager til, at kvinder ikke føler sig trygge ved at svømme sammen med mænd.
Det tror jeg at du skal spørge en mand om i stedet.
Pia Kjærsgaard (DF), 2023-05-16:
Jeg tror godt, at jeg kender svaret.
Det er, fordi mænd gerne må være i en svømmehal i speedobadebukser, men kvinder skal være tildækkede.
Det er det, det handler om.
Det er i virkeligheden det, det handler om.
Altså, der er en enorm frihed for mænd, men der er ikke nogen frihed for kvinder.
Det er det, jeg synes vi skal gøre op med.
Sofie Lippert (SF), 2023-05-16:
Det er jeg sådan set fuldstændig enig i.
Jeg tror bare ikke på, at der er nogen kvinder, der bliver mere frie af, at vi afskaffer kønsopdelt svømning.
Jeg tror ikke, at de kvinder, der måtte være underlagt social kontrol og få at vide, at de kun må møde op i svømmehaller, hvor der ingen mænd er, bliver mere frie af, at der nu til alle tider skal være mænd i svømmehallen.
Pia Kjærsgaard (DF), 2023-05-16:
Der er noget, jeg har siddet og funderet over, og ordføreren kan måske hjælpe mig.
Kan ordføreren hjælpe mig med at forstå, hvorfor der ikke er nogen kønsopdelte svømmehaller for mænd?
Christian Friis Bach (RV), 2023-05-16:
Det er præcis det, vi vil.
Nu vil jeg så korrigere spørgeren – jeg ser ikke Radikale Venstre som et venstreorienteret parti, men som et socialliberalt parti placeret godt og solidt på midten i dansk politik.
Vi ser, at der skal bruges alle redskaber for at fremme en god integration, og nogle gange kan det være, at vi samler piger eller kvinder i grupper, hvor de kan føle sig trygge og hjælpe hinanden med at komme videre og komme ud af den sociale kontrol, som de oplever.
Det har vist sig at virke.
Der er utallige eksempler på, at det virker, og sker det i en svømmehal, så lever vi nok med det.
Så det her er ikke et stort problem, det er et meget lille problem.
Måske kan det endda i nogle tilfælde være en løsning.
Pia Kjærsgaard (DF), 2023-05-16:
Jeg sad faktisk lidt og tænkte på, da hr. Christian Friis Bach nævnte det her med, at nogen blev styret ind som husmødre, at jeg må være rigtig, rigtig godt integreret, for jeg kom faktisk herind som husmor.
Det er jo sådan set gået meget godt, uden at jeg har deltaget i kønsopdelt svømmeundervisning eller noget i den stil.
Nå, det var egentlig ikke det, jeg ville sige, men jeg kunne ikke lade være.
Det, der egentlig gjorde, at jeg trykkede mig ind for en kommentar, var, at hr. Christian Friis Bach hele tiden siger, at det ikke er noget stort problem – det er ikke noget stort problem.
Jeg læner mig fuldstændig op af hr. Kim Edberg Andersens bemærkninger.
Det har Radikale Venstre altid sagt.
Det sagde Radikale Venstre også, da udlændingeloven blev indført, hvor Radikale Venstre var en meget, meget stor faktor.
Det er ikke noget stort problem, det klarer vi, das schaffen wir, det er ikke noget stort problem.
Det må man jo bare konstatere at det er.
Jeg beklager næsten, at jeg kommer til at sidde og grine her i Folketingssalen, men jeg kan bare ikke lade være.
Det er jo virkelig befriende, at hr. Kim Edberg Andersen håndterer hr. Christian Friis Bach på den måde, for der er simpelt hen ikke anden mulighed.
Man kan ikke tage det alvorligt.
Og jeg har altid betragtet hr. Christian Friis Bach som en kompetent og veluddannet person, men der må jeg bare sige, at i den her debat er jeg altså totalt stået af.
Jeg må sige, at jeg blev nødt til i mit bryst og i mit hjerte at begynde at grine lidt, for ellers kunne jeg simpelt hen ikke holde det ud.
Og jeg lagde mærke til, at ministeren, og ministeren sidder lidt i skjul derovre, faktisk gjorde det samme, så det synes jeg egentlig er ret dejligt på sådan en lidt tidlig sommeraften.
Tak for talen.
Den var super god.
Kim Edberg Andersen (NB), 2023-05-16:
Tak for det.
Jeg tror, grunden til, at man griner, er – og jeg er ikke så klog, jeg er oppe fra Nordjylland – at det er meget logisk.
Vi kan alle sammen se problemstillingen.
Så kan vi være bygget op på nogle dogmer, men jeg er faktisk sikker på, at hr. Christian Friis Bach, hvis jeg fanger ham ude bagved, og når jeg har givet ham den krammer, jeg har lovet ham, så er enig med mig.
Både med hensyn til den diskrimination af piger og den her form for islamisering er hr. Christian Friis Bach nok også med slukkede kameraer og ingen, der skriver ned, hvad han siger, enig i det.
Altså, det er jo en påstand, men jeg er sikker på, at der inde bag hr. Christian Friis Bachs hårde ydre er en fornuftig, blød mand alligevel.
Christian Friis Bach (RV), 2023-05-16:
Tak for det, og tak til fru Pia Kjærsgaard.
Jeg vil da også afsløre, at jeg også havde et muntert øjeblik i vores dialog før, og finder det jo dejligt, at vi trods faktisk store politiske uenigheder i denne sag stadig væk kan bevare en god stemning i Folketingssalen.
Pia Kjærsgaard (DF), 2023-05-16:
Der er masser af den slags, og det er da vidunderligt: mødregrupper; kvindegrupper; kvinder, der svømmer sammen; kvinder, der gør gymnastik sammen.
Det har jo bare ikke spor med det at gøre.
Altså, jeg forstår ikke, at hr. Christian Friis Bach ikke forstår, at det ikke har spor med det at gøre.
Det her drejer sig om kultur, og det drejer sig om religiøsitet.
Det er jo det, det her handler om.
Så må jeg så bare – jeg ved godt, at det ikke er mig, der skal spørge her fra talerstolen, men når nu vi har den her gode debat – spørge: Er det ikke fuldstændig akavet, at en far, en dansk far, ikke må komme ind at se sin 9-årige datter svømme?
Det er jo sygt, og det er en helt, helt anden debat end den, hr. Christian Friis Bach hele tiden forsøger at henvise til.
Christian Friis Bach (RV), 2023-05-16:
Det er fuldstændig den samme debat.
Der findes situationer og rum, hvor piger kan finde styrke ved kun at være sammen med hinanden og kvinder kan finde styrke ved at støtte hinanden.
Derfor vil jeg spørge fru Pia Kjærsgaard: Vil fru Pia Kjærsgaard også insistere på, at en far til en pige, der opholder sig på et kvindekrisecenter, skal have lov til at kunne komme ind at overvære, hvad der foregår?
Eller om man netop i enhver sportslig begivenhed, hvor der er rum, hvor piger eller kvinder er alene sammen, skal insistere på, at mænd til hver en tid kan deltage?
Pia Kjærsgaard (DF), 2023-05-16:
Altså, nu synes jeg, mit humør synker igen.
Nu synes jeg, det begynder at blive træls.
Vi kan ikke dele det her, og jeg håber ikke, at hr. Christian Friis Bach i virkeligheden mener det, han står og siger, men det må jeg jo ligesom tro på.
At sammenligne med kvindekrisecentre, hvor kvinder, mange flere i øvrigt i disse tider, opholder sig, fordi de er blevet tæsket af deres muslimske mænd – for der er der også en kultur i forhold til kvinder, som er rigtig, rigtig dårlig; faktisk er der efterhånden flere kvinder med muslimsk baggrund på krisecentre, end der er fra Danmark, har jeg hørt – er en dårlig sammenligning, synes jeg.
Det er en rigtig dårlig sammenligning.
Kim Edberg Andersen (NB), 2023-05-16:
Jeg anerkender, at rigtig, rigtig mange gange, når hr. Christian Friis Bach og De Radikale er på talerstolen, så er det, der bliver sagt, fuldstændig tåbeligt.
Så der er vi helt enige, Nye Borgerlige og Danmarksdemokraterne.
Susie Jessen (DD), 2023-05-16:
Men det var egentlig bare for at stille det her op mod hinanden, for det virker skørt, at De Radikale hele tiden sammenligner med ting, som bare overhovedet ikke har noget med ligestillingsudfordringer at gøre.
Vi har også snakket om tørklæder i salen, hvor hr. Christian Friis Bach begyndte at snakke om, at hans skjorte skulle sidde nede i bukserne, da han var dreng.
Altså, jeg synes simpelt hen, den her diskussion er for alvorlig til, at De Radikale bare begynder at sammenligne det med alle mulige fuldstændig ligegyldige ting – det må jeg sige.
Men jeg er sikker på, at ordføreren er enig med mig, så det var måske mest bare en lille kommentar.
Christian Friis Bach (RV), 2023-05-16:
Lad mig starte med at sige, at jeg har den største respekt for den karriere, fru Pia Kjærsgaard har skabt sig, og de resultater, hun har skabt.
Det er ikke polemisk; det mener jeg helt alvorligt.
Kan vi hjælpe nogle af dem med at finde andre piger eller unge kvinder, som de kan støtte sig op ad, for det ved man virker?
Jeg har set mange eksempler på netværk mellem piger og kvinder, hvor de støtter hinanden i at bryde ud af nogle af de roller og mønstre, som de føler sig tvunget ind i, og skabe et bedre liv og en karriere for dem selv, og kan vi også hjælpe etniske piger med at gøre det samme ved at give dem kønsopdelt svømmeundervisning, så ser jeg ikke det som et stort problem for Danmark.
Det kan måske endda for nogle af de piger være en løsning.
Christian Friis Bach (RV), 2023-05-16:
Tak til hr. Kim Edberg Andersen for at nævne mit navn en del gange i sin tale her.
Jeg vil til ordføreren med skam bekende, at jeg engang har spillet fodbold i Buerup IF.
Vi var kun drenge på holdet, og når vi så var inde i omklædningsrummet bagefter, ville jeg være blevet meget pinlig berørt, hvis der var kommet kvinder ind i omklædningsrummet.
Jeg skal bare lige forstå hr. Kim Edberg Andersens argument sådan i sin helhed.
Vil hr. Kim Edberg Andersen også insistere på, at kvinder skal have ret til at komme ind i omklædningsrummet ved samtlige drengefodboldhold i Danmark?
Kim Edberg Andersen (NB), 2023-05-16:
Uden at det her bliver en samtale, som man ikke må have fra talerstolen, vil jeg sige, at indtil jeg var gammel nok til at forstå det som et problem, var det ikke noget, jeg tænkte over, hvis min mor ville komme ind i et omklædningsrum.
Efter jeg blev gammel nok til at forstå, hvad problemstillingen kunne være, ville jeg nok synes, det var rart nok, at der var piger i omklædningsrummet.
Det er jo bare virkeligheden.
Hr. Christian Friis Bach siger, at det er en problemstilling, at der kommer kvinder ind i et omklædningsrum.
Det er det jo kun, hvis det er en seksualiseret ting.
Problemstillingen, vi har med det her med svømning, er jo ikke, at det er piger, der svømmer på holdet, eller mænd, der svømmer på holdet.
Det er det, at vi skal lukke et helt rum af for forældrene, hvis de er mænd, og at det kun er mor.
Hvis jeg var enlig far til en pige, måtte jeg stå udenfor og ikke se min datter svømme.
Det er jo det, hr. Christian Friis Bach argumenterer for.
Det er jeg imod.
Og jeg blev faktisk hentet af min mor til fodbold.
Om hun nogen sinde har været med i omklædningsrummet, ved jeg faktisk ikke, hr. Christian Friis Bach.
Christian Friis Bach (RV), 2023-05-16:
Nu er det ikke primært hr. Kim Edberg Andersens mor, jeg her er interesseret i.
Det er mere det systematiske problem.
Hvis der nu kom en del mødre, ikke bare hr. Kim Edberg Andersens mor i hr. Kim Edberg Andersens tid på et fodboldhold, ind i rummet, men også en række andre kvinder, er det så noget, hr. Kim Edberg Andersen vil insistere på skal kunne ske for ethvert drengefodboldhold, eller skal træneren have lov til at bede mødre og fædre om måske at blive uden for omklædningsrummet og give de drenge, der måtte være lidt generte, mulighed for at klæde om, uden at der er kvinder til stede i rummet?
Kim Edberg Andersen (NB), 2023-05-16:
Jeg regner da ikke med, at de svømmer nøgne rundt inde i svømmehallen.
Det regner jeg da ikke med, hr. Christian Friis Bach.
Og jeg synes da, det er fuldstændig i orden, at man kan kønsopdele selve omklædingen.
Det synes jeg er fint.
Hvis vi går tilbage til min Ibi-Pippi-reference, vil jeg sige, at jeg faktisk også synes, han skulle bruge mandeomklædningsrummet, men der ved jeg da, at venstrefløjen lige om lidt kommer til at overfalde mig, fordi den sociale konstruktion går forud for det.
Men held og lykke med det; den kamp skal jeg nok vinde i sidste ende.
Jeg har det fint med, at man klæder om, og at man der, hvor der er nøgenhed, kan have kønsopdeling.
Susie Jessen (DD), 2023-05-16:
Det er måske en lidt søgt sammenligning, må jeg sige – jeg er egentlig meget glad for, når jeg går i svømmehallen, at man har badedragt på, og der er jo de der speedos, som jeg synes er lidt små nogle gange.
Men man kan måske i stedet for sammenligne det med et fodboldhold på banen, og der vil jeg egentlig bare spørge ordføreren, om det er hans indtryk, at de unge drenge, der spiller på fodboldbanen, har noget imod, at der kommer piger og ser på dem.
Kim Edberg Andersen (NB), 2023-05-16:
Altså, jeg kan ikke mindes, at vi i Nordjylland på noget tidspunkt har forvist mødre fra sidelinjen til en lilleputkamp, fordi det var nødvendigt, overhovedet ikke, og heller ikke fædre, hvis det var pigerne, der var ude at spille – det kan jeg ikke mindes.
Det har aldrig sådan rigtig været nødvendigt oppe, hvor jeg bor.
Men det kan godt være, at det er, fordi vi har en tendens til at integrere mennesker lidt hurtigere, end man i hr. Christian Friis Bachs utopi gerne vil.
For virkeligheden er jo, at det kun er, når man seksualiserer pigebørn og siger: Du er et seksuelt væsen, og derfor skal du kun svømme sammen med kvinder; derfor må mænd ikke have adgang, og vi skal have dækket vinduerne til, for gud forbyde, at der flyver en solsortehan forbi.
Sofie Lippert (SF), 2023-05-16:
Jeg har også fået æren af at være vikar i dag, da Anne Valentina Berthelsen desværre ikke kunne nå at være til stede.
Det er klart, at vi ønsker os et samfund, hvor det ikke er tabuiseret og potentielt udløsende for social kontrol, at eksempelvis kvinder fra etniske minoritetsmiljøer går i svømmehallen med det modsatte køn.
Det er et udtryk for et forvrænget syn på krop, seksualitet og kvinders generelle ligestilling, og vi mener ikke, at løsningen på problemet er, at svømmehallerne lokalt arrangerer kønsopdelt svømning for at sikre, at kvinder underlagt den slags religiøse og kulturelle normer på trods af dette kan få adgang til svømmehallen.
Men når det er sagt, er jeg nøjagtig lige så meget imod et forbud imod det.
For det første mener jeg ikke, at man skal forbyde alt det, man ikke kan lide.
Vi skal ikke sidde på Christiansborg her i København og bestemme, hvordan man gør ting i kommunerne i de kommunale svømmehaller.
Det vil vi til gengæld gerne give plads til.
Fuldstændig tilsvarende kan der være god grund til svømning kun for mænd.
Tak for ordet.
Charlotte Bagge Hansen (M), 2023-05-16:
Det, jeg siger – og det vil jeg gerne sige igen – er, at vi godt kunne tænke os at få afdækket, hvor stor problematikken er, og hvad det er, vi arbejder med.
Vi håber, det er noget, man kan løse lokalt de steder i kommunerne, for generelt går vi fra Moderaternes side ikke ind for at lave lovgivning bare for at lave lovgivning.
Vi ser gerne, at vi får mindre bureaukrati, og hvis der er nogle problemer ude i de pågældende kommuner, ser vi gerne, at det bliver taget dér og løst dér.
Kaare Dybvad Bek (S), 2023-05-16:
Vi går i gang nu.
Jeg kan ikke komme med en tidsplan for det, men jeg vil meget gerne involvere partierne, selvfølgelig også Danmarksdemokraterne, i, hvad for nogle mulige løsninger der kunne være på det her.
Altså, det skal ikke være sådan, og jeg er jo sådan set enig i det, der bliver sagt af fru Pia Kjærsgaard og fru Susie Jessen, altså at det ikke må brede sig, fordi folk lokalt ikke kan finde ud af at sige nej.
Kim Edberg Andersen (NB), 2023-05-16:
Tak for det.
Ministeren er jo altid god til at fortælle, hvor stram ministerens holdning til det her er, og hvor vigtig en debat det er, og så ender det altid ud med, at det gør vi ikke rigtig noget ved, og det er jo, som ministeren selv påpeger, ikke, fordi vi har hæmmet ministeren i at indkalde og få det her undersøgt.
For som ministeren selv siger, har vi jo ikke kaldt ministeren ret meget i samråd, sådan at han netop havde tid til at løse nogle af de her problemstillinger, som ministerens chef siden 2019 har påpeget var et kæmpeproblem.
For jeg er jo ny i Folketinget.
Vil ministeren helst nedsætte det her, sådan at vi kommer i gang med at få det undersøgt, så vi kan lave det her inden jul?
For længere tid behøver det jo ikke blive undersøgt.
Eller vil ministeren bare rigtig gerne bruge sin tid i samråd, som vi faktisk her på højrefløjen har været rigtig gode til ikke at kalde ministeren i, fordi vi jo havde et håb om, at ministeren kendte problemstillingen fra 2019 og man derfor allerede var gået i gang med at undersøge det?
Kaare Dybvad Bek (S), 2023-05-16:
Det skal jo selvfølgelig ikke tage indtil jul, før man finder ud af, hvor stort sådan et problem er.
Der er mange ting, vi diskuterer herinde.
Nu har jeg efterhånden siddet her 8 års tid, og jeg tror, at vi, hvis vi, hver gang vi havde haft en ret klar sag, et eller andet, man faktisk syntes var et problem derude, så var gået ind og havde sagt, at vi laver noget lovgivning på det, så havde haft meget bøvl.
Jeg kan se på min egen historie som minister, og det, som jeg har været med til at vedtage om bygningsreglementer, og nu nævner jeg det, fordi hr. Bjarne Laustsen også sidder her, at hvis man havde vedtaget alt det, der var blevet foreslået, så havde man skabt utrolig mange problemer.
Så jeg anmoder bare et konservativt sindet medlem af Tinget her om også at udleve den konservatisme i, hvor meget lovgivning man pålægger dem, som skal udleve det derude i virkeligheden.
Kim Edberg Andersen (NB), 2023-05-16:
Altså, nu vil jeg godt tage hr. Bjarne Laustsen i forsvar.
Jeg er sikker på, at han kun er kommet med gode forslag herinde, så derfor var de jo strøget lige igennem.
Men jeg bliver også bare nødt til at foreholde ministeren, at vi jo har gjort det her før.
Vi har sagt til kommunerne, at der skal et håndtryk til ved en ceremoni, hvis du skal være statsborger, og vi har jo taget de her principielle beslutninger før, og det er jo det, som det her er, nemlig en principiel beslutning.
For vi oplever sager, hvor nogle kommuner måske ikke har rygrad eller måske har en helt anden holdning til, at man må kønsopdele, og man kan sige, at fred være med det, hvis det er et pigehold, der er der.
Problemstillingen er jo så, hvis du møder det her religiøse dogme om, at en mand ikke må gå ind og se sin datter svømme.
Det er jo en principiel diskussion.
Så jeg er glad for, at ministeren mener, at det burde kunne undersøges inden jul, og så kan vi tage en beslutning til jul om, om det ikke er så principielt, at det er noget, Folketinget skal lovgive om.
Kaare Dybvad Bek (S), 2023-05-16:
Det er i hvert fald sådan, at hvis det er et udbredt problem, er jo det selvfølgelig noget, vi skal tage hånd om.
Hvis det er en eller to kommuner, det drejer sig om, så synes jeg, det er voldsomt at stå herinde og skulle udstikke en generel retningslinje.
Men jeg kan sige så meget, at hvis det bliver noget, vi skal lovgive om, så kommer det selvfølgelig til at være en løsning, der ligger inden for rammerne af, at det på den ene side skal leve op til de internationale forpligtigelser – vi kan ikke diskriminere folk på et usagligt grundlag – og at vi i den anden ende skal stå fast på de værdier, som vores samfund bygger på, altså ligestilling, demokrati og de andre ting, som vi nu er fælles om.
Det synes jeg ligesom er ydervæggene i en løsning på det her område.
Birgitte Vind (S), 2023-05-16:
Tak for det, formand, og tak til Dansk Folkeparti for at fremsætte det her forslag.
Det her med kønsopdelte svømmehaller er jo en vigtig debat.
I Socialdemokratiet er vi grundlæggende modstandere af, at der indføres særlige hensyn til bestemte grupper i befolkningen, og vi anser det med at kunne bade side om side med det samme køn i en svømmehal som en grundlæggende dansk værdi, og det skal selvfølgelig ikke være et problem, at piger og drenge og kvinder og mænd bader i det samme bassin på samme tid.
På den baggrund mener vi jo sådan set, at det er rigtig ærgerligt, hvis der stadig væk er et stort problem med, at der indføres kønsopdelt svømning.
Det kan godt være, at det sker i den bedste mening, men det modarbejder jo sådan set intentionerne med integrationen og også det, at kvinder med anden etnisk baggrund bliver en del af samfundet.
Men jeg vil også bakke ministeren op i holdningen til, at det jo sådan set er kommunalbestyrelsen, der lige nu har ansvaret for, hvordan man forvalter de kommunale svømmehaller.
Men jeg vil da også sige, at det er så grundlæggende en ting, at jeg også er rigtig glad for, at ministeren udtaler, at han gerne lige vil se på, om det er et reelt problem.
Så på den baggrund kan vi ikke støtte forslaget, som det ligger nu, men vi siger tak for det, og vi ser også frem til at fortsætte med den her værdidebat.
Pia Kjærsgaard (DF), 2023-05-16:
Jamen man behøver ikke at se på, om det er et reelt problem.
Det er et reelt problem, og så er spørgsmålet: Hvad gør vi ved det?
Det fik jeg ligesom indtrykket af at ministeren og ordføreren gjorde, i hvert fald i begyndelsen af ordførerens tale.
Jeg kan sige, at der i Tingbjerg er 20 kønsopdelte svømmehold – 20 kønsopdelte svømmehold – og det er jo sygt.
Det viser sig jo, at man ikke bare kan overlade det til kommunerne, for Socialdemokrater og desværre også andre politikere udeomkring i kommunerne trækker jo bare på skulderen og siger: Nå ja, men det betyder ikke så meget.
Jo, det gør det.
Det betyder rigtig meget, og der synes jeg, at der herinde er en underlig divergens.
Ordførerne og ministeren har i hvert fald indtil nu sagt, at de godt kan forstå det, og at man må gøre noget ved det, men jeg er faktisk lidt fortvivlet over, at jeg allerede nu fornemmer, at det her igen igen sander til.